32. schôdza NR SR - 1.deň - B. popoludní
Dátum: 2014-02-13
Poslanec: Simon, Zsolt (MOST-HÍD)
Druh vystúpenia: Vystúpenie v rozprave

12. Ďakujem. Vážená pani predsedajúca, vážení páni ministri, kolegyne, kolegovia. Je smutné, že pri odvolávaní a vyslovení nedôvery Robertovi Ficovi, predsedovi vlády Slovenskej republiky, predseda vlády nie je prítomný v sále Národnej rady. Bolo v plnej kompetencii Roberta Fica spolu s jeho straníckym kolegom, predsedom parlamentu zvolať túto schôdzu tak, aby Robert Fico na tejto schôdzi sedieť mohol. Ale čo už! Robert Fico odkazuje občanom tejto krajiny aj týmto svojím postojom, že jemu nejde o občana, jemu ide o sponzora SMER-u, jemu ide nanajvýš od občana len o jeho hlas a to vo voľbách. Robert Fico je zodpovedný za správu tejto krajiny, je zodpovedný, ako sa občania majú a cítia sa v tejto krajine. A je skutočnosťou, že nie je dobrým premiérom, pretože mu nezáleží na občanoch, ani na verejnom záujme. Prečo si to dovolím povedať? Robert Fico si vybral svojich koaličných partnerov, nikto mu nenútil na krk v roku 2006. On si vybral SNS, vybral si aj HZDS, pričom poznal ich minulosť. A keď ich poznal, tak vládol s nimi. Zostavil vládu, a preto, aby ich mohol kontrolovať, uplatňoval tzv. krížovú kontrolu. Na ministerstve životného prostredia bol to minister za SNS a štátny tajomník jeden za HZDS, druhý za SMER. Teda pán Robert Fico mal plnú kontrolu, Robert Fico bol ten, ktorý dal návrh na menovanie ministra životného prostredia a na všetkých ďalších ministrov svojej vlády. Ba čo viac, vtedy, keď táto kauza vypukla, a hovoríme tu viac-menej o ministrovi Chrbetovi, minister Chrbet bol už druhým ministrom v poradí na ministerstve životného prostredia. To znamená, že sa začalo striedať, striedanie na ministerstve životného prostredia. Dovolím si k tomu vystúpiť a vyjadriť sa, nakoľko vo vláde Ivety Radičovej som si sadol na miesto ministra pôdohospodárstva a sedel som na stoličke, na ktorej v predchádzajúcom období vlády Roberta Fica sa vystriedalo viac ako desať ministrov. Lebo boli to ministri pôdohospodárstva, boli to ministri za životné prostredie a boli to ministri za regionálny rozvoj, všetko to sa tam sústredilo. A teraz poďme sa pozrieť, ku kauze emisie. Kauza emisie vypukla v roku 2008. Ako, vtedy ako člen výboru pre pôdohospodárstvo a životné prostredie aj s kolegom Frešom sme niekoľkokrát urobili poslanecký prieskum. Osobne som niekoľkokrát žiadal Roberta Fica, aby zverejnil utajovaný materiál, ktorý na Úrade vlády prerokovali 15. októbra 2008. Tento materiál znie: Návrh na schválenie predaja priznaných jednotiek AAU. Materiál bol označený ako "NESPRÍSTUPŇOVAŤ". Tí, ktorí mali právo tento materiál sprístupniť, bol minister životného prostredia a predseda vlády. Ani jeden, ani druhý tento materiál nesprístupnili. Sprístupnený pre verejnosť tento materiál je, až odkedy som sa stal na chvíľu aj ministrom životného prostredia a požiadal som o jeho odtajnenie, pretože niet čo skrývať a zakrývať o kauze emisie. Pokiaľ sa pozriem na tento materiál a budem z neho citovať, tento materiál má uznesenie vlády, ktoré znie: vláda schvaľuje predaj nepridelených častí priznaných jednotiek AAU. Teda emisie. Robert Fico, keď hovorí, že on o tomto obchode nevedel, ani nevedel, ako sa to bude diať a aký má právny základ, tak toto tvrdenie neobstojí, pretože samotný materiál cituje zákon, ktorý v tom čase vďaka zmene, ktorú vykonala jeho vláda rok predtým, umožňuje predávať emisie nasledovne, citujem: "nepridelená časť priznaných jednotiek – môže ministerstvo predať priamo, sprostredkovane alebo na dražbe kvót". Robert Fico vedel, že môže byť predávaná aj sprostredkovane. Robert Fico neustále žiadal od nás, v tom čase od opozície, aby sme dali dôkaz o tom, za koľko sa predávajú emisie. Pričom jeho minister v tomto materiáli uvádza, citujem: "Momentálna hodnota kolíše v rozmedzí cirka 18 až 26 eur za jednotku v závislosti na ponuke a dopytu." Toľko citát z materiálu, ktorý prerokovala vláda. To, že pán minister, to, že predseda vlády nevedel, že komu sa to ide predávať a ako sa ide predávať, opäť neobstojí, pretože v materiáli sa píše, že kupujúcim má byť spoločnosť Interblue Group LLC, ponúkaná suma 6,05 eur za tonu CO2 jednotiek AAU v disponibilnom objeme pre SR. Tvrdenie kohokoľvek, že nie je možné dokázať spôsobenú škodu, je prinajmenšom zavádzajúce. Zavádzajúce preto, lebo o mesiac po prerokovaní tohto materiálu bola podpísaná kúpno-predajná zmluva, podpísaná ministrom Chrbetom, ktorá hovorí o čiastke 5,05, teda jedno euro za tonu menej, než bolo v materiáli, ktorý prerokovala a schválila vláda Slovenskej republiky. Keď toto nestačí vyšetrovateľom, aby skonštatovali, že došlo k spôsobeniu škody pre občanov Slovenskej republiky, tak neviem čo?! Mnohokrát sme v tom čase počúvali, že akási švajčiarska spoločnosť sa skade zobrala, že si robí nárok a že nemôže mať nárok na kvótu alebo na výkon. Robert Fico v tomto materiáli dostal informáciu, že spoločnosť má zriadenú pobočku pre Európu so sídlom vo Švajčiarsku. Chápem – po tom, ako minister v predchádzajúcej vláde som dal sprístupniť tento materiál a je verejne prístupný medzi prerokovanými materiálmi na portále vlády 15. októbra 2008 a každý si ho má možnosť z tej, stiahnuť, prečítať – chápem, že prečo Robert Fico nechcel zverejniť tento materiál. Keď to dám do súvislosti s tým, čo povedal kolega Galko, že Robert Fico už dostal spravodajskú správu v roku 2007 o nevýhodnosti tejto zmluvy a tejto transakcie, je jasným dôkazom, že Robert Fico nekonal v záujme občanov tejto krajiny, nekonal v záujme vere..., verejnej, ale v záujme niekoho iného, seba samého alebo niekoho zo sponzorov SMER-u. Robert Fico, keby hneď nemal informáciu v roku 2007 od spravoda..., od svojej informačnej služby o tom, že sa pripravuje takáto nevýhodná zmluva, tak minimálne mal od 15. októbra do 13. novembra 2008 dostatočný časový priestor na to, aby si preveril, že kupujúci je akou spoločnosťou, keď sa i, keď Slovenská republika ide robiť takýto veľký obchod. Mal na to všetky možnosti, či už políciu alebo spravodajské služby, na to, aby si to preveril, že sa jedná o garážovú spoločnosť. Keď Robert Fico nezistil, nekonal, alebo vedel a nezabránil, je vedo..., je zodpovedný za to, že došlo k poškodeniu občanov tejto krajiny. Mnohokrát Robert Fico zopakoval, že z tohto obchodu politická strana SMER nemala nič. Možno je to pravda, možno nie. Ale je pravdou skutočnosť, že občania tejto krajiny boli poškodení, pretože dostali zarobené menej peňazí, než mali, a ten rozdiel sa dostal niekomu inému do vrecka. Pre mňa je podstatné, že premiér Robert Fico spôsobil škodu občanom tejto krajiny a občania si nezaslúžia mať takéhoto premiéra. Keď pri správe krajiny nie je prioritou občan, ale sponzor SMER-u a emisie a príjem z nich má slúžiť v prospech občanov a len občanom a nie sponzorom, tak Robert Fico nemá byť predsedom vlády. Nemá byť tým človekom, ktorý vládne v tejto krajine, lebo si ju nezaslúžia občania tejto krajiny. Robert Fico je pripravený poskytnúť istoty, ale len pre sponzorov a pre vyvolených. Po tom, čo minister Chrbet pod tlakom, tak ako moji kolegovia povedali, ktorý pripravil tento materiál a korektne podľa mňa informoval vládu a predsedu vlády o tom, čo sa ide diať, pripravil druhý materiál, aby chybu, možno pod verejným tlakom, napravil, Robert Fico ho vyprášil ako ombudsmanku z vlády a neodsúhlasil tento materiál a pokračoval vo výmene, radšej odvolal ministra Chrbeta. Hneď za ním nasledovalo vymenovanie na chvíľu pána Turského, potom si to zobral do vlastných rúk a rezort riadil minister Čaplovič, potom minister Medveď. Ako človek znalý, ako najlepšie zakryť stopy, tak zrušil aj ministerstvo životného prostredia, aby vyuzliť, kde peniaze zmizli, bolo ešte ťažšie. Preto nesie zodpovednosť. Robert Fico opakovane dokazuje, že mu nejde o verejný záujem, o životy a majetok občanov. Toto dokazuje nie, nielen kauza emisie, ale aj plánovaná ťažba uránu na Jahodnej pri Košiciach. Robert Fico ani jeden jedinýkrát, či už za prvej vlády alebo teraz, sa nevyjadril, že je proti ťažbe uránu na Jahodnej. Stranícki aparáčnici, primátor či predseda vyššieho územného celku v Košiciach sa vyjadrujú hlasne, že sú proti ťažbe, ale reálne na úrovni vlády sa realita posúva bližšie a bližšie k ťažbe. Keď minister po nástupe druhej Ficovej vlády, minister hospodárstva podpísal memorandum 14. decembra 2012 s ťažobnou spoločnosťou, ktorá je matkou tej, ktorá vykonáva geologický prieskum, a odvoláva sa, citujem z memoranda, "zo strategických dokumentov Slovenskej republiky vo vzťahu k využitiu nerastného bohatstva stratégie energetickej bezpečnosti SR z roku 2008 a programového vyhlásenia vlády pre rok 2012 a 2016". Toto je základ pre to, aby minister hospodárstva podpísal memorandum so spoločnosťou na ťažbu uránu v Košiciach. Je pravdou, že na konci prvej Ficovej vlády pod verejným tlakom došlo k zmene zákonov a o umožnenie zásahu verejnosti do rozhodovacieho procesu. Čuduj sa svet, po tom, čo sa to dostalo do zákona, samotné obce a zainteresované organizácie sa začali o to zaujímať, požiadali generálneho prokurátora, ktorý dal protest na ministerstvo životného prostredia. Minister Žiga 7. augusta 2013 tomuto protestu vyhovel. Následne začiatkom tohto roku opätovne povolil túto ťažbu, teda geologický prieskum, a verejne odôvodňoval to tým, že by hrozila Slovenskej republike arbitráž. Arbitráž, ak si dobre pamätám, vo výške asi dvadsiatich miliónov eur. To je jedno, či dvadsať alebo tridsať alebo päťdesiat, pýtam sa: Niekto ohodnotil životy a majetok občanov Košíc a okolia na nejakú čiastku? Pýtam sa, pán minister Žiga, možno, že je veľmi ťažko vám počúvať tieto slová, ale toto dokazuje jedine a jedine to, že predseda vlády Robert Fico nemá záujem o občanov, o ich životy a majetok. Má záujem jedine o sponzorov? A toto je jeden z tých istých príkladov ako emisie, že nesledoval verejný záujem, nesledoval záujem občanov, ale sleduje záujem niečí iný. Ja len chcem poukázať na to, že sa tu ťahá medový motúz pred občanmi, ale realita je niekde úplne inde. Možno, že je to ťažké počúvať, ale nech sa páči. Pričom predloženie geologického prieskumu má aj odôvodnenie, citujem z rozhodnutia pána ministra: "Držiteľ prieskumného územia v danom prípade postupoval v dobrej miere a v zmysle záverov čiastkovej záverečnej správy a podpísaného memoranda o porozumení na vládnej úrovni a v súlade s geologickým zákonom požiadal o predĺženie platnosti lehoty prieskumného územia." Pán minister Žiga v apríli 2013 na zasadnutí Mestského zastupiteľstva v Košiciach uviedol: "A zákon", citujem, "a zákon hovorí, že pokiaľ žiadateľ splnil všetky zákonom určené požiadavky, prieskumné územie sa predlžuje." Tvrdil občanom Košíc, že sa predlžuje automaticky, keď splnia všetky podmienky. Potom je na mieste otázka, prečo v samotnom uznesení alebo rozhodnutí, ktoré vydal, hovorí o tom, že ministerstvo môže rozhodnúť o predĺžení? Ministerstvo už v roku 2009 mohlo rozhodnúť o tom, že v geologickom prieskume na Jahodnej pokračovať nebude. Vtedy rozhodol, že geologický prieskum predĺži o ďalšie štyri roky. Dnes minister Žiga mal možnosť rozhodnúť, že nebude pokračovať v geologickom prieskume, a napriek tomu, že v zákone je možnosť a nie povinnosť a vie, že viac ako 100 000 občanov sa vyjadrilo proti ťažbe, vie, že mestské časti a dotknuté obce nemajú kladné stanovisko k tejto aktivite, napriek tomu rozhodol, i keď predtým vyhovel protestu prokurátora, rozhodol o tom, že prieskum sa ešte predĺži. Je namieste otázka, keď teraz verejne v médiách obhajovali predĺženie tým, že by na Slovenskej republike hrozila arbitráž, tak je namieste otázka, že keď prieskum sa bude konať dlhšie o dva roky, tak Slovenskej republike arbitráž už hroziť nebude? Či už hroziť nebude preto, lebo je memorandum o spolupráci s ťažobnou spoločnosťou a tá ťažba sa povolí? Kladiem si otázku, čím si Košičania vyslúžili takýto trest od predsedu vlády Roberta Fica a od politickej strany SMER? Však do uránových baní do Jáchymova posielali tých, ktorí boli zločincami proti tejto krajine. Do Košíc sa prináša ťažba, i keď s tým nesúhlasia. Preto, aby som sa pozrel na vec bližšie, tak som minulý týždeň mal stretnutie s dotknutými starostami tých častí, kde, ktorých sa to týka. Tam odznelo, že už v súčasnosti posledný rozbor pitnej vody vo Vyšnom Klatove potvrdil, teda vyšiel so zvýšenými hodnotami rádiovými a stopových prvkov. Robert Fico je zodpovedný za to, nerád, ale použijem slová pána kolegu Hlinu, čaká a robí všetko pre to, aby Košičania začali svietiť. Je záujem väčší v biznise ako majetku a živote občanov Košíc. Pýtam sa, akú hodnotu budú mať domy a byty v Košiciach, keď tam bude uránová baňa? Ich cena bude stúpať? Alebo ich cena bude klesať? Povedal to niekto tým Košičanom? Povedal niekto tým Košičanom, akú a skade budú piť vodu, keď už dneska namerajú zvýšené hodnoty? Riešil to niekto, túto otázku? Riešil niekto otázku, že kde je ten odpad z neho, ktorý vyťažili z prieskumného konania? Nie. Aj za toto je zodpovedný Robert Fico. Lebo keby Robert Fico zaujal jasné stanovisko tak, ako sa vyjadrili dotknuté obce a tak, ako sa vyjadrilo viac ako 100 000 ľudí, tak by ho stalo námahy asi tak na pol hodinu, aby celý tento proces zastavil. A tu sa vrátim k emisiám. Aj v tomto prípade Robert Fico sa vyhýba zodpovednosti a vyhýba sa zaujať jasné stanovisko. Zahmlieva, posúva vec a výsledok bude, výsledok bude, že tá ťažba na Jahodnej bude. Bohužiaľ, je mi to nesmierne ľúto, vláda Roberta Fica zabezpečí, že tam tá ťažba bude. Presne tak isto, ako zabezpečil to, že biznis z emisií sa dokonal. Na biznise z emisií, tým, že zahmlieval, niekto zarobil. Aj na biznise s uránom niekto zarobí. Tí, ktorí na to doplatia, budú občania tejto krajiny. Preto je treba povedať, že možno tých dôvodov, tak ako aj kolega Kaník povedal, by bolo ešte oveľa viac, za ktorých by bolo namieste vysloviť nedôveru predsedovi vlády Robertovi Ficovi. Sám ešte z rezortu by som mohol povedať aj dôvod rozkrádania štátnych lesov, pretože máme tam dlžníkov, ktorí dostávajú drevo bez toho, aby za to zaplatili presne tak isto, ako v prvej jeho vláde. Ale nie je podstatné vymenovať všetky jeho pochybenia, ale poukázať na tie najzávažnejšie. Robert Fico nie je dobrým premiérom. Nezáleží mu na občanoch, ani na verejnom záujme. Len a len na tom, koľko má hlasov vo voľbách a na kšeftoch pre sponzorov pre SMER. Toto sú jedine jeho záujmy a nič viac. A preto by mal byť Robert Fico odvolaný. Ďakujem. (Potlesk.)